तेलंगाना में छत गिरने से एक ही परिवार के पांच लोगों की मौत
नगरकुरनूल के अतिरिक्त पुलिस अधीक्षक शाकिर हुसैन ने बताया कि जिले में बुड्डाराम गांव में बारिश के पानी से गीली हुई मिट्टी की छत रात एक बजे के आसपास गिर गई, जिसकी वजह से तीन महिलाओं और दो लड़कियों की मौत हो गई।
हैदराबाद: तेलंगाना में शनिवार देर रात एक घर की छत गिरने से एक ही परिवार के पांच सदस्यों की मौत हो गई और एक अन्य व्यक्ति घायल हो गया। नगरकुरनूल के अतिरिक्त पुलिस अधीक्षक शाकिर हुसैन ने बताया कि जिले में बुड्डाराम गांव में बारिश के पानी से गीली हुई मिट्टी की छत रात एक बजे के आसपास गिर गई, जिसकी वजह से तीन महिलाओं और दो लड़कियों की मौत हो गई। हुसैन ने बताया, ‘‘परिवार के एक वरिष्ठ सदस्य की पहली पुण्यतिथि पर परिवार के नौ सदस्य शनिवार को जमा हुए थे। उनमें से आठ व्यक्ति एक ही कमरे में सो रहे थे जबकि एक व्यक्ति घर के बाहर सो रहा था। पांच महिलाओं की मौके पर मौत हो गई।’’ उन्होंने बताया कि घायल का इलाज चल रहा है और पोस्टमार्टम के लिए शवों को सरकारी अस्पताल भेज दिया गया है। तेलंगाना में पिछले सप्ताह भारी बारिश हुई थी और इससे संबंधित घटनाओं में कम से कम 50 लोगों की मौत हो गई थी।’’